text: ঠাকুরগাঁওয়ে স্বাধীনতার ৪০ বছর পর দুটি ভাস্কর্য উদ্বোধন -Deshebideshe
  ঠাকুরগাঁওয়ে স্বাধীনতার ৪০ বছর পর দুটি ভাস্কর্য উদ্বোধন
  ঠাকুরগাঁও, ২৫ মার্চ: স্বাধীনতার ৪০ বছর পর মুক্তিযুদ্ধের বীর সেনানিদের অবদান স্মৃতিময় করে ধরে রাখতে 'অপরাজয় ৭১' ও সূর্য সন্তান নামে দুটি ভাস্কর্য রোববার বিকেলে পানি সম্পদ মন্ত্রী রমেশ চন্দ্র সেন উদ্বোধন করেন।
  এ সময় উপস্থিত ছিলেন জেলা প্রশাসক মুহা. শহিদুজ্জামান, ভারপ্রাপ্ত পুলিশ সুপার নাহিদুল ইসলাম, জেলা পরিষদের প্রশাসক সাদেক কুরাইশী, জেলা আওয়ামী লীগের ভারপ্রাপ্ত সভাপতি এ্যাডভোকেট মকবুল হোসেন বাবু, জেলা বিএনপির সাধারণ সম্পাদক তৈমুর রহমান, ঠাকুরগাঁও প্রেস ক্লাব সভাপতি আখতার হোসেন রাজা, ইএসডিও'র নির্বাহী পরিচালক শহিদুজ্জামান প্রমুখ।
  জেলা প্রশাসনের উদ্যোগে ৩০ লাখ টাকা ব্যয়ে শহরের টাঙ্গন নদীর তীরে অপরাজেয় ৭১' এর ভাস্কর্য স্থাপন করা হয়। ৭১ ফুট উচ্চতা বিশিষ্ট অপরাজয় ৭১'র বেদীর দৈর্ঘ্য ১৯৭৬ বর্গফুট।
  বেদীতে ছয়টি ধাপ ও সিঁড়ি স্থাপন করা হয়েছে। জেলা প্রশাসন ও বেসরকারি এনজিও ইএসডিও'র অর্থায়নে এটি নির্মাণ করা হয়।
  এর পূর্বে পানি সম্পদ মন্ত্রী শহরের বিডি হলের সামনে সাত বীরশ্রেষ্ঠকে স্মরণীয় করে রাখতে ''সূর্য সন্তান'' নামে অপর একটি ভাস্কর্যের উদ্বোধন করেন। ছয় লাক টাকা ব্যয়ে এটি নির্মাণ করা হয়।
  জেলা পরিষদ সূর্য সন্তান ভাস্কর্যটির অর্থায়ন করে। এ উদ্বোধনের মধ্যদিয়ে জেলাবাসীর জন্য এটি উন্মুক্ত করে দেয়া হয়। সোমবার স্বাধীনতা দিবসের প্রথম প্রহরে অপরাজয় ৭১ এ প্রশাসনসহ সর্বস্তরের মানুষ শহীদদের উদ্দেশ্যে ফুল দিয়ে শ্রদ্ধা নিবেদন করবেন।